Njegovo prvo pomembnejše delo je drama "Warszawianka" (1898), ki jo je objavil v časopisu "Życie" in je bila še isto leto uprizorjena v krakovskem gledališču. Nosi podnaslov "Pesem iz leta 1831" (leta 1831 se je na poljskem odvila neuspešna novembrska vstaja proti ruski nadoblasti). V njej nastopajo izmišljene in realne osebe iz bitke pri Grochowu. Problematizira nezaupanje Poljakov v lastno moč, kar simbolizira petje pesmi "Warszawianke", ki pa govori le o zmagi ali smrti. Wyspiański izraža v drami idejo, da poraz ne pomeni nujno pogube naroda. V zadnji boj se podajo med petjem "Warszawianke", ki na koncu izzveni kot slavilna pesem njihovim junaštvom. Novembrsko vstajo obravnava tudi delo "Lelewel" (1899), v katerem prikaže spor med voditeljema glavnih strank v narodni vladi, kar pripelje do neuspeha v vstaji. S tem problematizira premalo odločne voditelje vstaj in notranja nasprotja, ki privedejo do končnega neuspeha.